Den Vest-Sjællandske Avis, 1827-10-23
Man har i Bucharest faaet Handelsbreve fra Constantinopel af 17de Septbr. ifølge hvilke det usikkre Rygte var blevet udbredet, at Sultanen, har beqvemmet sig at fornye Underhandlingerne og at han er tilbøielig til at skiænke de tre Magters Underhandlinger Gehør.) Da det varer saalænge inden Ministerne, uagtet deres Trudsler, afreise, saa er det dog rimeligt at nye Underhandlinger ere blevne aabnede og en mindelig Afgiørelse kan nærme sig, uagtet Trudslerne og de krigeriske Forberedelser tage til fra begge Sider.)Der berettes saaledes fra Constantinopel, at der er udkommet et almindeligt Forbud imod at Skibe maae afseile derfra til Archipelet (formodentlig for at forhindre Ministrene fra at afgive Ordre til Flaaderne.) Ogsaa er der udkommet et Firman, som er blevet oplæst i alle Moskeer, at enhver Muselman skal holde Vaaben, beredte i sit Huus; men at ingen maae vise sig bevæbnet paa Gaderne. Ligeledes er nu et Firman bekiendtgjort, som Sultanen har ladet udstæde til alle sine Paschaer efterat Ultimatet var bleven overleveret, som er meget haardt og truende imod de allierede Magter, og hvori det hedder: at Hs. Keiserl. Maj., efterat have overveiet Sagen nøie og alvorligt, og indseet Formaalet for de tre Magters Hensigter, har besluttet i Overeensstemmelse med hans hellige Religions Lærdomme, hellere at ville sætte hans høimægtige Thrones hele ubetingede Undergang paa Spil hvad dog Gud i sin Naade ville afvende, end at føie sig i hine Magters uforstandige og ubillige Forslag, da en saadan Eftergivelse ligeledes kun vilde lede til en Fordærvelse. Sultanen opfordrer derfor sine Vezire til at være forsigtige og aarvaagne for at modstaae disse bedenske Magters forventede Fiendtligheder, saa at vi (som det hedder) som jeg med Tillid haaber ville kunne være i Stand til med den Allerhøiestes Hielp og ved vor Prophets Naade at forsvare vor unægtelige Ret mod andres Uretfærdighed. Med det første kunne J forvente særskilte og omstændelige Jnstruktioner fra min Keiserlige Majestæts Side. Fred og Naade over alle Troende og det modsatte over alle Vantroende. Saaledes udstædet den 2den i Maaneden Saphar (d. 12te August gl. St.) Ogsaa skal Sultanen have givet Ordre til at Paschaerne skulle flittigt exercere deres Tropper paa den Europæiske Maade, saa at han snart kan opstille en Armee paa 80,000 Mand ved Donau. - Ligeledes hedder det at de 3 Ministres Dragomaner have forgiæves søgt at bevirke en Forandring i Portens Beslutning. Den bliver standhaftig ved at erklære, at den vil betragte den første fiendtlige Forholdsregel som et Fredsbrud; men i Pera tvivler man om, at den vil blive istand til at modstaae de tre Magter. Dog vil der vanskeligen finde en Modification Sted ved de executive Forholdsregler, da Ruslands Erklæring at ville i Nødsfald allene bevirke Grækenlands Pacification er i al for frisk Minde og vil bevæge England og Frankerige til alvorlig at holde over Conventionen for at forebygge en større Catastrophe, saa at Porten tager Feil, naar den stoler paa Uovereensstemmelser imellem Magterne ved de executive Forholdsregler, som nu skulle tage deres Begyndelse. - Det hedder over Smyrna, at de Græske Fæstninger skulle fra det Øieblik af at Porten forkaster Pacificationsforslagene sættes under de tre Magters Beskyttelse, hvilken Beslutning Hr. Stratford Canning skal officielt have communiceret den Græske Regiering, og hvorved Grækerne ere blevne fuldkomment beroligede ved den Ægyptiske Flaades Ankomst. - Den Østerrigske Jagttager bekræfter at den Engelske Flaade ligger udenfor Navarino, saa at det har Udseendet af som den blokerer den Ægyptiske. Det hedder at den skal have afviist med Kanonskud en Tunesisk Fregat, som vilde løbe ind i Havnen. - Den Russiske Flaade, 10 Krigskibe stærk, er ankommen til Malta; man formoder at endeel af den allierede Flaade skal blokere Alexandria. Fra Triest berettes, at den Russiske Eskadre er den 18de Septbr. indløben i Napoli di Romania, hvor den er bleven modtaget med en ubeskrivelig Enthusiasme. – Man mener at Lord Cochrane har hidintil handlet efter hemmelige Jnstruktioner fra den Brittiske Regiering, og at han ifølge samme har hidintil været uvirksom. Nu træder han derimod paa eengang op med Kraft, erobrer Anatolico og Vassiladi, hvor 1200 Tyrker ere blevne tagne til Fange, og truer Ruinerne af det udødelige Missolunghi, hvis Fald er nær forestaaende, og er allerede anmeldt i Franske Blade. Jbrahim kan ikke understøtte Patras formedelst Flaadens Blocade i Navarino. Det seer derfor ud til som man vil tvinge Porten til ved alle Midler til at antage Pacificationsforslagene og saaledes conservere Freden i Europa, som af alle Magter saa inderlig ønskes. Lord Cochrane havde saaledes faaet et Vink om ikke at foretage sig noget hidintil for at Grækerne skulle blive nødte til at antage Jnterventionen, og saaledes synes denne Operationsmaade at være den rigtigste for at bevæge Porten til at antage Ultimatet og forhindre en større Catastrophe i det Ottomanniske Rige. – Man læser nu den udførlige Proclamation, som den Græske Regierings kommission har udstædet til Nationen, hvori den melder den, at den vil forlægge sit Sæde til Ægina og at de allierede Magter ville antage sig Grækernes Sag, hvorfor den opmuntrer Folket til at benytte Øieblikket for at forskaffe Grækenlands Anliggender en gunstig Vending, opmuntrer til Enighed og truer de Uroelige.